《桐庐苏七太守通判晏鲁望远寄倡和之什辄伸记》
宋代·张伯玉

桐君圃外州，树石最清幽。
水截三吴秀，山当百粤秋。
岩坰无俗土，宅舍有高楼。
画隼真才望，题舆雅唱酬。
滩声环醉枕，鹭影入茶瓯。
蚤晚陪清躅，梯云奉俊游。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。